《霞山叶学谕家梅下饮二首》
宋代·袁说友

岁阑何地看梅花，霜日新晴晚更嘉。
古观去寻寒士屋，山园来近旧人家。
香传细密闻仍久，影倒高深落又斜。
同是溪南閒澹者，暂时相赏醉无哗。

作者简介：（1140—1204）建宁建安人，流寓湖州，字起严，号东塘居士。孝宗隆兴元年进士。授溧阳主簿。历知池州、衢州、平江府，入为吏部尚书兼侍读。宁宗嘉泰三年，同知枢密院，进参知政事。罢以资政殿学士知镇江府。奉祠致仕。学问淹博，其疏奏多切时弊，诗文格调清新。任四川安抚使时，尝命属官辑蜀中诗文为《成都文类》。有《东塘集》。